b'\n_START_ARTICLE_\nVojvodina Benevento\n_START_SECTION_\nUstanovitev\n_START_PARAGRAPH_\nOkoli\xc5\xa1\xc4\x8dine, v katerih je bila ustanovljena Vojvodina Benevento, so \xc5\xa1e vedno predmet razprav. Nekateri zgodovinarji trdijo, da so pri\xc5\xa1li Langobardi v ju\xc5\xbeno Italijo mnogo pred popolno zasedbo doline reke Pad. Po njihovem mnenju je bila vojvodina ustanovljena leta 571. Langobardi bi lahko pri\xc5\xa1li tudi kasneje, verjetno okoli leta 590. Prvi vojvoda je bil vsekakor Zoto, poveljnik tolpe vojakov, ki je bil sprva neodvisen, potem pa se je podredil kralju na severu. Nasledil ga je ne\xc4\x8dak Arehis. Na\xc4\x8delo dednega nasledstva se je v vojvodini ohranilo do njene ukinitve._NEWLINE_Beneventska vojvodina je bila del ohlapnega Langobardskega kraljestva. Imela je enake korenine, jezik, zakone in vero kot kraljestvo na severu in obi\xc4\x8daj, da so se vojvode \xc5\xbeenili z nevestami iz kraljevskih dru\xc5\xbein, a je bila kljub temu bolj ali manj neodvisna. Benevento je od prestolnice Pavie lo\xc4\x8devalo vmesno ozemlje, ki je pripadalo zdaj pape\xc5\xbeem v Rimu, zdaj Bizantincem v Raveni. Politi\xc4\x8dni avtonomiji je sledila tudi kulturna avtonomija. V beneventski cerkvi se je razvil njej lasten slog cerkvenega petja, ki ga je gregorijanski slog popolnoma izrinil \xc5\xa1ele v 11. stoletju. Za pisanje v latin\xc5\xa1\xc4\x8dini se je razvila posebna beneventska pisava, ki je temeljila na latinski kurzivi. V 8. stoletju je kot spremljevalec vojvodove neveste v Benevento pri\xc5\xa1el benediktinski menih in zgodovinar Pavel Diakon. Naselil se je v najve\xc4\x8djem beneventskem samostanu Monte Cassino, kjer je najprej napisal zgodovino Rima in zatem Zgodovino Langobardov, ki je glavni vir podatkov tudi za preu\xc4\x8devanje zgodovine Beneventa.\n_START_SECTION_\n\xc5\xa0irjenje\n_START_PARAGRAPH_\nPod Zotovimi nasledniki se je vojvodina \xc5\xa1irila na ozemlje Bizantinskega cesarstva. Arehis, ki je bil po poreklu iz Furlanije, je osvojil Kapuo in Crotone, oplenil bizantinski Amalfi, Neaplja pa mu ni uspelo osvojiti. Pod njegovimi nasledniki se je bizantinsko ozemlje v ju\xc5\xbeni Italiji skr\xc4\x8dilo na Neapelj, Amalfi, Gaeto, Sorrento, Kalabrijo in obmejna mesta Apulije (Bari, Brindisi, Otranto in druga). Leta 662 je vojvoda Grimoald I. od\xc5\xa1el na sever na pomo\xc4\x8d kralju Godepertu v vojni proti njegovemu bratu in sovladarju Perktaritu. Grimoald je oba ubil in zasedel Pavio. Kot kralj Langobardov je posku\xc5\xa1al obnoviti arijanstvo namesto katoli\xc5\xa1tva, ki ga je uvedel kralj Aripert I.. Poskus mu ni uspel in arijanstvo je izginilo celo v vojvodini, tako kot razlike med langobardskim ter latinsko in gr\xc5\xa1ko govore\xc4\x8dim prebivalstvom._NEWLINE_Leta 663 so Benevento oblegali Bizantinci med neuspelim poskusom cesarja Konstansa II., ki se je izkrcal v Tarantu, da bi ponovno osvojil ju\xc5\xbeno Italijo. Vojvoda Romuald I. je mesto hrabro branil. Cesar, ki se je bal prihoda Romualdovega o\xc4\x8deta, kralja Grimoalda, se je umaknil v Neapelj. Romuald je v Forinu med Avelinom in Salernom prestregel del bizantinske vojske in jo popoloma uni\xc4\x8dil. Leta 680 sta vojvodina in Bizantinsko cesarstvo sklenila mirovno pogodbo._NEWLINE_V naslednjih desetletjih je Benevento osvojil nekaj bizantinskega ozemlja. Njegov najve\xc4\x8dji sovra\xc5\xbenik je zdaj postalo samo Langobardsko kraljestvo in kralj Liutprand je ve\xc4\x8dkrat posku\xc5\xa1al na vojvodski prestol posaditi svojega kandidata. Njegov naslednik Rathis je vojvodini Benevento in Spoleto razglasil za tuji dr\xc5\xbeavi, kamor je bilo prepovedano potovati brez kraljevega dovoljenja.\n_START_SECTION_\nSecundum Ticinum\n_START_PARAGRAPH_\nLeta 758 je kralj Deziderij za nekaj \xc4\x8dasa osvojil Benevento in Spoleto, ko je Langobardsko kraljestvo leta 774 zasedel Karel Veliki, pa se je za kralja posku\xc5\xa1al razglasiti Arehis II. in Benevento pretvoriti v secundum Ticinum \xe2\x80\x94 drugo Pavio. Ko je spoznal, da je to neprakti\xc4\x8dno in bi s tem vzbudil preveliko pozornost Frankov, se je raje odlo\xc4\x8dil za naslov kneza (princeps). Letopisec iz tistega \xc4\x8dasa je Benevento imenoval Ticinum geminum \xe2\x80\x94 Paviin dvoj\xc4\x8dek._NEWLINE_Arehis je raz\xc5\xa1iril rimsko mestno obzidje proti jugozahodu in poru\xc5\xa1il del starih zgradb za zidavo svoje nove kne\xc5\xbeje pala\xc4\x8de. Sledovi pala\xc4\x8dnega dvori\xc5\xa1\xc4\x8da so \xc5\xa1e vidni na Piano di Corte rimske akropole. Vojvode so, tako kot njihovi bizantinski nasprotniki, pala\xc4\x8dni kompleks povezali z nacionalno cerkvijo, Sveto Sofijo Beneventsko._NEWLINE_Leta 788 je kne\xc5\xbeevino napadla bizantinska vojska pod poveljstvom Deziderijevega sina Adelhisa, ki se je pred Franki zatekel v Konstantinopel. Njegov poskus prevzema oblasti je prepre\xc4\x8dil Arehisov sin Grimoald III., ki se je delno uklonil Frankom. Franki so mu pomagali odbiti Adelhisov napad, vendar so zato v zameno ve\xc4\x8dkrat napadli Benevento in osvojili nekaj ozemlja. Njihov najvidnej\xc5\xa1i dose\xc5\xbeek je bila priklju\xc4\x8ditev Chietija k Vojvodini Spoleto. Leta 814 je dal Grimoald IV. nejasno obljubo kralju Ludviku Pobo\xc5\xbenemu, da bo priznal njegovo nadoblast in mu bo pla\xc4\x8deval davek. Dogovor je obnovil njegov naslednik Siko, vendar ga nikoli ni spo\xc5\xa1toval. Zmanj\xc5\xa1ana mo\xc4\x8d in vpliv karolin\xc5\xa1kih monarhov je kasneje omogo\xc4\x8dila, da je vojvodina Benevento \xc5\xa1e pove\xc4\x8dala svojo neodvisnost._NEWLINE_Beneventski vojvode so za potrjevanje dokumentov uporabljali pe\xc4\x8datne prstane, tako kot langobardski kralji. Obi\xc4\x8daj se je ohranil verjetno do 9. stoletja.\n_START_SECTION_\nPropadanje zaradi delitve in osvajanj\n_START_PARAGRAPH_\nBenevento je v naslednjem stoletju kljub sovra\xc5\xbenosti frankovskih suverenov dosegel svoj vi\xc5\xa1ek, prisilil Neapelj k pla\xc4\x8devanju davka in pod vojvodo Sikardom osvojil Amalfi. Ko so vojvodo v zaroti ubili, je izbruhnila dr\xc5\xbeavljanska vojna. Za beneventskega vojvodo se je v Salernu razglasil Sikardov sorodnik Sikonulf, v Beneventu pa Sikardov morilec Radelhis. Vojna se je kon\xc4\x8dala z ukazom cesarja Ludvika II., da se vojvodina razdeli na dve kne\xc5\xbeevini: Benevento z Molisejem in Apulijo severno od Taranta in Kne\xc5\xbeevino Salerno. Kaoti\xc4\x8dno stanje so izkoristili \xc5\xa1tevilni lokalni gastaldi in grofi, na primer v Kapui, in razglasili svojo neodvisnost._NEWLINE_Krizo je \xc5\xa1e poglobila pusto\xc5\xa1enja Saracenov. Prve Saracene sta v Italijo poklicala Radelhis in za njim Sikonulf v njuni deset let trajajo\xc4\x8di medsebojni vojni. Saraceni so nato na pobudo kr\xc5\xa1\xc4\x8danskih vladarjev neuspe\xc5\xa1no napadli tudi Neapelj in Salerno. Njihova kolonija v ju\xc5\xbenem Laciju je bila uni\xc4\x8dena samo po bitki pri Gariglianu leta 915. Bizantinci so isto\xc4\x8dasno ponovno osvojili velik del ju\xc5\xbene Italije, za\xc4\x8dev\xc5\xa1i z Barijem, ki so ga odvzeli Saracenom leta 876. Zatem so v Italijanskem katepanatu ponovno organizirali svoje t\xc3\xa9me pod poveljstvom strategov, kar je \xc5\xa1e zmanj\xc5\xa1alo \xc5\xbee tako pojemajo\xc4\x8do mo\xc4\x8d Beneventa._NEWLINE_Leta 899 je Atenulf I. Kapuanski podjarmil Benevento in ga priklju\xc4\x8dil k svoji kne\xc5\xbeevini. Razglasil ju je za nedeljivi in uvedel na\xc4\x8delo sovladanja, po katerem so se vladajo\xc4\x8dim o\xc4\x8detom lahko pridru\xc5\xbeili njihovi sinovi. Na\xc4\x8delo so kmalu zatem uvedli tudi v Salernu. Langobardia minor \xe2\x80\x93 langobardska ozemlja v ju\xc5\xbeni Italiji - je bila zadnji\xc4\x8d zdru\xc5\xbeena pod Pandulfom \xc5\xbdeleznoglavim, ki je leta 978 postal tudi knez Salerna. Pandulfu je leta 969 uspelo dose\xc4\x8di, da je Benevento postal nad\xc5\xa1kofija. Pred smrtjo marca 981 je od cesarja Otona I. dobil tudi naslov vojvode Spoleta. Po njegovi smrti je sin Landulf IV. podedoval vojvodino Benevento-Kapua, njegov brat Pandulf II. pa Salerno. Benevento je ponovno izgubil del ozemlja po uporu Pandulfa II. Beneventskega, na\xc4\x8daka Pandulfa \xc5\xbdeleznoglavega, ki je zahteval svoj del stri\xc4\x8deve dedi\xc5\xa1\xc4\x8dine._NEWLINE_V prvih desetletjih 11. stoletja se je ozemlja Beneventa \xc5\xa1e bolj skr\xc4\x8dilo in postalo manj\xc5\xa1e od ozemlja takrat vodilne vojvodine Salerno in Kapue. Okoli leta 1000 je kljub temu \xc5\xa1e vedno imel 34 grofij. Leta 1022 je Kapuo in Benevento osvojil sveti rimski cesar Henrik II. in se po propadlem obleganju Troje vrnil v Nem\xc4\x8dijo. V tem \xc4\x8dasu so v Mezzogiorno in Benevento pri\xc5\xa1li prvi Normani in razglasili, da so pod pape\xc5\xbeevo suverenostjo. Normani so bili nezanesljivi zavezniki. Beneventski vojvoda je \xc5\xa1e vedno imel dovolj ugleda, da je sina Atenulfa postavil za vodjo normansko-langobardskega upora v Apuliji, toda Atenulf je zapustil Normane in Benevento je izgubil ves vpliv, ki mu je \xc5\xa1e ostal._NEWLINE_Najmo\xc4\x8dnej\xc5\xa1i normanski vladar na jugu Italije je bil Robert Guiscard, ki je leta 1053 osvojil Benevento. Suverenost nad njim je formalno prepustil pape\xc5\xbeu, ki je za vojvode imenoval vrsto nepomembnih Langobardov, dokler ga leta 1078 ni prepustil Guiscardu. Leta 1081 ga je Guiscard dokon\xc4\x8dno vrnil pape\xc5\xbeu. Od neko\xc4\x8d velike kne\xc5\xbeevine, ki je ve\xc4\x8d generacij krojila usodo ju\xc5\xbene Italije, je ob predaji ostalo bore malo. Od takrat se niso imenovali niti knezi niti vojvode._NEWLINE_Leta 1806 je Napoleon po osvojitvi Beneventa za njegovega kneza imenoval slavnega \xc5\xa1kofa, politika in diplomata Charles-Mauricea de Talleyrand-P\xc3\xa9rigorda, ki je naslov nosil do leta 1815 in se je izkazal za sposobnega administratorja. Februarja 1814 je oblast prevzel francoski mar\xc5\xa1al Joachim Murat. Na Dunajskem kongresu so Benevento vrnili pape\xc5\xbeu.'